Davlat organlari va tashkilotlari axborot xizmati rahbarlarini attestatsiyadan oʻtkazish hamda ularning faoliyat samaradorligini baholash tartibi toʻgʻrisidagi nizomni tasdiqlash haqida
(order, 2026-01-22)

Oʻzbekiston Respublikasi Prezidentining 2025-yil 14-iyuldagi PF-111-son “Davlat boshqaruvi tizimida samaradorlik, proaktivlik va natijadorlikni oshirish chora-tadbirlari toʻgʻrisida”gi Farmoniga muvofiq buyuraman: 1. Davlat organlari va tashkilotlari axborot xizmati rahbarlarini attestatsiyadan oʻtkazish hamda ularning faoliyat samaradorligini baholash tartibi toʻgʻrisidagi nizom 1-ilovaga muvofiq tasdiqlansin. 2. Ayrim idoraviy normativ-huquqiy hujjatlar 2-ilovaga muvofiq oʻz kuchini yoʻqotgan deb topilsin. 3. Mazkur buyruq Oʻzbekiston Respublikasi Kambagʻallikni qisqartirish va bandlik vazirligi hamda Oʻzbekiston Kasaba uyushmalari Federatsiyasi bilan kelishilgan. 4. Mazkur buyruq rasmiy eʼlon qilingan kundan eʼtiboran kuchga kiradi. Mazkur Nizom respublika va mahalliy ijro etuvchi hokimiyat organlari, boshqa davlat organlari, davlat muassasalari, davlat ulushi 50 foizdan yuqori tashkilotlar (bundan buyon matnda davlat organlari va tashkilotlari deb yuritiladi) axborot xizmati rahbarlarini (bundan buyon matnda talabgorlar deb yuritiladi) Oʻzbekiston Respublikasi Prezidenti Administratsiyasi huzuridagi Ommaviy axborot vositalari uchun kontent tayyorlash markazida attestatsiyadan oʻtkazish hamda ularning faoliyat samaradorligini baholash tartibini belgilaydi. 1. Mazkur Nizomda quyidagi asosiy tushunchalardan foydalaniladi: davlat organlari va tashkilotlari — respublika va mahalliy ijro etuvchi hokimiyat organlari, boshqa davlat organlari, davlat muassasalari, davlat ulushi 50 foizdan yuqori tashkilotlar; talabgor — davlat organlari va tashkilotlarining attestatsiyadan oʻtganlik toʻgʻrisida guvohnomaga ega boʻlmagan yoxud bunday guvohnomasining amal qilish muddati tugayotgan axborot xizmati rahbari. 2. Talabgorni attestatsiyadan oʻtkazish uning kasbiga munosibligi darajasini xolisona baholash, tegishli malaka talablariga muvofiqligini aniqlash, uning zimmasiga yuklangan vazifalar va funksiyalarni bajarish yuzasidan masʼuliyatini oshirish maqsadida amalga oshiriladi. 3. Talabgor Oʻzbekiston Respublikasi Prezidenti Administratsiyasi huzuridagi Ommaviy axborot vositalari uchun kontent tayyorlash markazida (bundan buyon matnda Markaz deb yuritiladi) har uch yilda bir marotaba attestatsiyadan oʻtishi shart. Talabgorlar ular ishlayotgan davlat organlari va tashkilotlari tomonidan boshqa turdagi attestatsiyalardan oʻtkazilishiga yoʻl qoʻyilmaydi. 4. Birinchi marta lavozimga tayinlangan talabgor ishga qabul qilingan kundan boshlab kamida uch oy ishlaganidan keyin attestatsiyadan oʻtkazilishi kerak. Attestatsiyadan oʻtganlik toʻgʻrisidagi guvohnomaga ega boʻlgan shaxslar mazkur guvohnomaning amal qilish muddati tugashiga qadar ikki oy mobaynida attestatsiyadan oʻtishi kerak. 5. Talabgorlarni attestatsiyadan oʻtkazish uchun Markaz mutaxassislari orasidan Markaz direktorining buyrugʻi bilan kamida yetti kishidan iborat tarkibda Attestatsiya komissiyasi (bundan buyon matnda Komissiya deb yuritiladi) tuziladi. Komissiya tarkibiga davlat organlari va tashkilotlari, shuningdek ilmiy va oliy taʼlim tashkilotlari vakillari ham kiritilishi mumkin. Bunda: Markaz direktorining soha boʻyicha masʼul oʻrinbosari Komissiya raisi; Markazning tegishli tarkibiy boʻlinmasi Komissiya ishchi organi hisoblanadi. 6. Komissiya raisi: Komissiya majlislarida raislik qiladi; attestatsiyani oʻtkazish joyi va muddatlarini belgilaydi; talabgorlarning roʻyxat boʻyicha tarkibini belgilaydi; attestatsiyani oʻtkazish boʻyicha boshqa tashkiliy masalalarni hal qiladi. 7. Komissiyaning ishchi organi: attestatsiyani oʻtkazish jadvalini tuzadi va uni tasdiqlash uchun Komissiya raisiga taqdim etadi; attestatsiyani oʻtkazish sanasi, vaqti va joyi toʻgʻrisidagi maʼlumotlarni Komissiya aʼzolari hamda talabgorlarga yetkazadi. 8. Attestatsiyada beriladigan savollar roʻyxati Markaz tomonidan ishlab chiqilib, attestatsiya oʻtkazish sanasidan kamida ikki oy oldin uning rasmiy veb-saytida eʼlon qilinadi. 9. Komissiya attestatsiyadan oʻtish muddati kelgan talabgorlarning roʻyxatini taqdim etish boʻyicha davlat organlari va tashkilotlariga attestatsiyani oʻtkazish joyini koʻrsatgan holda yozma yoki elektron shaklda murojaat qiladi. 10. Davlat organlari va tashkilotlari Komissiya murojaat qilgan kundan eʼtiboran oʻn besh kun ichida unga mazkur Nizomning 1-ilovasiga muvofiq shakldagi talabgorlarning anketasini taqdim etadi. 11. Komissiya tomonidan talabgorlarning anketasi taqdim etilgan kundan boshlab oʻn kun ichida ushbu hujjatlar atroflicha oʻrganib chiqilib, attestatsiyadan oʻtadigan talabgorlar roʻyxati tasdiqlanadi hamda attestatsiya ikki oy ichida oʻtkaziladi. 12. Komissiya ishchi organi har bir talabgor haqidagi materiallarni attestatsiya oʻtkazish sanasidan kamida bir hafta oldin Komissiyaga taqdim etadi. 13. Attestatsiyaga uzrli sabablarga koʻra (kasalligi, yaqin qarindoshlarining vafoti, mehnat taʼtili, Oʻzbekiston Respublikasidan tashqarida boʻlishi sababli) kelmagan talabgor attestatsiya boshlangunga qadar Markazni yozma yoki elektron ravishda xabardor qilishi lozim. Bunda talabgor attestatsiya komissiyasining keyingi navbatdagi majlisida attestatsiyadan oʻtkaziladi. 14. Attestatsiyaga uzrsiz sababga koʻra kelmagan talabgorlar boʻyicha ular ishlayotgan davlat organi yoki tashkiloti rahbarlariga xabarnoma yuboriladi. Attestatsiyaga uzrsiz sababga koʻra kelmagan talabgorlar boʻyicha Komissiya tomonidan talabgorni attestatsiyadan oʻtmagan deb hisoblash va unga attestatsiyadan oʻtganlik toʻgʻrisida guvohnoma berishni rad etish haqida qaror chiqariladi. 15. Komissiya ishida aʼzolarning kamida uchdan ikki qismi ishtirok etgan taqdirda vakolatli hisoblanadi. 16. Komissiya majlisi uning aʼzolarini talabgorlarning hujjatlari bilan tanishtirish, shuningdek talabgorlarga attestatsiyani oʻtkazish tartibini tushuntirishdan boshlanadi. 17. Attestatsiya 5 ta savoldan va amaliy sinovlardan iborat ogʻzaki suhbat shaklida oʻtkaziladi. 18. Attestatsiya oʻtkazilayotgan xonaga talabgorlar tomonidan mobil aloqa vositasi, kompyuter yoki boshqa aloqa va telekommunikatsiya vositalari, kitob, shpargalka va boshqa materiallar olib kirish hamda foydalanish taqiqlanadi. Bunda ushbu taqiqlangan materiallarni olib kirgan yoki foydalangan talabgor attestatsiyani oʻtkazish tartibini buzgan deb hisoblanadi hamda dalolatnoma asosida attestatsiyadan chetlashtiriladi. 19. Attestatsiya shaffofligi va xolisligini taʼminlash maqsadida uni oʻtkazish jarayoni uzluksiz ravishda videoyozuvga (ovozli) tushiriladi, videotasvir Markazda uch yil mobaynida saqlanadi. 20. Komissiya attestatsiyani oʻtkazish davomida: talabgor toʻgʻrisida qisqa maʼlumotni tinglaydi; savollar roʻyxatiga muvofiq talabgor bilan suhbat oʻtkazadi; attestatsiya natijalariga koʻra talabgorga baho beradi; Komissiya ishchi organiga attestatsiya natijalarini taqdim etadi. 21. Talabgor bilan uning kasbiy faoliyatiga bogʻliq boʻlgan qonunchilik sohasi, shu jumladan axborot xizmatlari faoliyati sohasiga doir suhbat oʻtkaziladi. Suhbat jarayonida berilgan savollar va talabgorning javoblari, suhbat natijalari mazkur Nizomning 2-ilovasiga muvofiq shakldagi suhbat oʻtkazish varaqasida aks ettiriladi. 22. Attestatsiya oʻtkazish vaqtida talabgorning natijalari (suhbat natijalari) 5 ballik tizimda baholanadi. Bunda Komissiyaning har bir aʼzosi nomzodni quyidagi mezonlarga asosan baholaydi: berilgan savollarga toʻliq va aniq javob berishi, faoliyat sohasi bilan bogʻliq tizimli bilimlarga ega boʻlishi, ulardan oʻz kasb faoliyatida mustaqil foydalanishni bilishi, axborot-kommunikatsiya sohasidagi muammolar va jarayonlarni mustaqil tahlil qila olishi — 5 ball; berilgan savollarga aniq, biroq toʻliq javob berolmasligi, faoliyat sohasi bilan bogʻliq bilimlarga ega boʻlishi, ulardan oʻz kasb faoliyatida foydalanishni bilishi, axborot-kommunikatsiya sohasidagi muammolar va jarayonlarni tahlil qila olishi — 4 ball; berilgan savollarga toʻliq javob berolmasligi, faoliyat sohasi bilan bogʻliq bilimlarga yetarli darajada ega boʻlishi, ulardan oʻz kasb faoliyatida foydalanishni bilishi — 3 ball; berilgan savollarga noaniq javob berishi, faoliyat sohasi bilan bogʻliq bilimlarga ega boʻlishi, ulardan oʻz kasb faoliyatida foydalanishni bilmasligi — 2 ball; berilgan savollarga noaniq javob berishi, faoliyat sohasi bilan bogʻliq bilimlarga yetarli darajada ega emasligi — 1 ball; berilgan savollarga umuman javob bera olmasligi — 0 ball. 23. Komissiya talabgorning bilimlari va ish tajribasini hisobga olib: talabgorni attestatsiyadan oʻtgan deb topish va unga attestatsiyadan oʻtganlik toʻgʻrisidagi guvohnomani berish haqida; talabgorni attestatsiyadan oʻtmagan deb topish va unga attestatsiyadan oʻtganlik toʻgʻrisidagi guvohnomani berishni rad etish haqida qaror qabul qiladi. Bunda suhbat natijalariga koʻra kamida 4 ball bilan baholangan talabgor attestatsiyadan oʻtgan deb topiladi va unga attestatsiyadan oʻtganlik toʻgʻrisidagi guvohnoma beriladi. 24. Komissiyaning qarorlari oddiy koʻpchilik ovoz bilan qabul qilinadi. Ovozlar teng boʻlib qolgan taqdirda Komissiya raisining ovozi hal qiluvchi hisoblanadi. Komissiyaning qarorlari bayonnoma bilan rasmiylashtiriladi va suhbat oʻtkazish varaqasiga kiritiladi. Bayonnoma qarori va suhbat oʻtkazish varaqasi ushbu attestatsiyada ishtirok etgan rais hamda Komissiya aʼzolari tomonidan imzolanadi. 25. Komissiyaning qarorlari ovoz berish tugaganidan keyin shu vaqtning oʻzida talabgorlar uchun eʼlon qilinishi kerak. 26. Attestatsiyadan oʻtgan deb topilgan talabgorga attestatsiyadan oʻtgandan keyin besh kun muddatda mazkur Nizomning 3-ilovasiga muvofiq shaklda attestatsiyadan oʻtganlik toʻgʻrisida guvohnoma beriladi. Guvohnomaning amal qilish muddati — uch yil. 27. Attestatsiyadan oʻtganlik toʻgʻrisida guvohnoma blankalari qatʼiy hisobot beriladigan hujjatlar hisoblanadi, himoyalanganlik darajasiga, hisobga olish seriyasiga va tartib raqamiga ega boʻladi. 28. Attestatsiyadan oʻta olmagan talabgor boʻyicha Komissiya ishchi organi Komissiyaning qarorlari eʼlon qilingan kundan eʼtiboran besh kun muddatda xulosani rasmiylashtiradi hamda uni davlat organi yoki tashkilotiga yozma yoki elektron shaklda yuboradi. Talabgor attestatsiyadan oʻta olmagan taqdirda davlat organi va tashkiloti mazkur xodimni takroran attestatsiyadan oʻtkazish uchun attestatsiya oʻtkazilgan kundan kamida uch oy oʻtgach, biroq olti oydan kechikmay murojaat qilishi mumkin. 29. Talabgor takroran attestatsiyadan oʻta olmasa yoki koʻrsatilgan muddatda takroran attestatsiyadan oʻtish uchun murojaat qilmasa, Komissiya uning ish joyiga bu haqda xabarnoma yuboradi. Davlat organi yoki tashkiloti xabarnoma olingan kundan keyin oʻn kun mobaynida mazkur xabarnomani koʻrib chiqishi va mehnat qonunchiligiga muvofiq tegishli choralar toʻgʻrisida besh kun muddatda Markazni yozma yoki elektron shaklda xabardor qilishi kerak. 30. Talabgorlarning apellyatsiya shikoyatlarini koʻrib chiqish uchun Markaz direktorining buyrugʻi bilan Markazning kamida besh nafar mutaxassislaridan iborat tarkibda apellyatsiya komissiyasi (bundan buyon matnda Apellyatsiya komissiyasi deb yuritiladi) tashkil etiladi. Bunda Markaz direktorining buyrugʻiga asosan Apellyatsiya komissiyasi tarkibiga boshqa davlat organlari va tashkilotlaridan ham mutaxassislar jalb etilishi mumkin. 31. Attestatsiya natijalaridan norozi boʻlgan talabgorlar mazkur attestatsiya natijalari eʼlon qilingan kundan boshlab bir oy ichida Apellyatsiya komissiyasiga yozma yoki elektron shaklda apellyatsiya shikoyati berishlari mumkin. Bunda Apellyatsiya komissiyasi apellyatsiya shikoyati bilan murojaat qilgan talabgorni shikoyat koʻrib chiqilishidan 2 kun oldin uni koʻrib chiqish vaqti va joyi haqida ogohlantiradi. 32. Apellyatsiya komissiyasi apellyatsiya shikoyatini, u kelib tushgan kundan boshlab 3 kun muddat ichida koʻrib chiqadi. Bunda apellyatsiya shikoyati bilan murojaat qilgan talabgor mazkur shikoyatni koʻrib chiqishda ishtirok etish huquqiga ega. 33. Apellyatsiya komissiyasi unda aʼzolarning kamida uchdan ikki qismi ishtirok etganda vakolatli hisoblanadi. Apellyatsiya komissiyasining qarori oddiy koʻpchilik ovoz bilan qabul qilinadi va majlisda ishtirok etgan barcha aʼzolar tomonidan tasdiqlanadigan bayonnoma bilan rasmiylashtiriladi. 34. Apellyatsiya komissiyasi tomonidan apellyatsiya shikoyatini koʻrib chiqish davomida talabgorga uni qayta baholashga qaratilgan savollar berilishiga yoʻl qoʻyilmaydi. 35. Apellyatsiya shikoyatini koʻrib chiqish natijalari boʻyicha Apellyatsiya komissiyasi tomonidan quyidagi qarorlardan biri qabul qilinadi: attestatsiya natijalarini oʻzgarishsiz qoldirish; attestatsiya natijalariga oʻzgartirish kiritish. 36. Apellyatsiya shikoyatini koʻrishda talabgorning attestatsiya natijasida olgan balini pasaytirishga yoʻl qoʻyilmaydi. 37. Apellyatsiya komissiyasi apellyatsiya shikoyati bilan murojaat qilgan talabgorga oʻz qarorini u qabul qilingan kunning oʻzida maʼlum qilishi kerak. 38. Apellyatsiya komissiyasining attestatsiya natijalariga oʻzgartirish kiritish toʻgʻrisidagi qarori asosida talabgorga attestatsiyadan oʻtganlik toʻgʻrisida guvohnoma beriladi. 39. Apellyatsiya komissiyasining qarorlari yuzasidan yuqori turuvchi organga yoki sudga shikoyat qilinishi mumkin. 40. Attestatsiyadan oʻtganlik toʻgʻrisidagi guvohnomani qayta rasmiylashtirish Markaz tomonidan talabgorning familiyasi, ismi yoki otasining ismi oʻzgargan taqdirda uning arizasi asosida bepul amalga oshiriladi. Attestatsiyadan oʻtganlik toʻgʻrisidagi guvohnoma qayta rasmiylashtirilgunga qadar talabgor oʻz faoliyatini ilgari berilgan guvohnoma asosida amalga oshiradi. 41. Markaz tomonidan qayta rasmiylashtirish paytida attestatsiyadan oʻtganlik toʻgʻrisidagi yangi guvohnoma beriladi, ushbu guvohnomada oldingi guvohnomada koʻrsatilgan amal qilish muddati qayd etilgan boʻlishi lozim, bunda attestatsiyadan oʻtganlik toʻgʻrisida oldin berilgan guvohnoma bekor qilinadi. 42. Attestatsiyadan oʻtganlik toʻgʻrisidagi guvohnoma yoʻqolgan yoki yaroqsiz holga kelgan taqdirda talabgorning arizasiga koʻra, ushbu ariza berilgan kundan boshlab oʻn kun ichida uning dublikati bepul beriladi. 43. Dublikatni berishda talabgorga Markaz tomonidan “DUBLIKAT” belgisi qoʻyilgan attestatsiyadan oʻtganlik toʻgʻrisidagi yangi guvohnoma beriladi, ushbu guvohnomada oldingi guvohnomada koʻrsatilgan amal qilish muddati qayd etilgan boʻlishi kerak. 44. Attestatsiyadan oʻtganlik toʻgʻrisidagi guvohnoma qayta rasmiylashtirilishi va dublikati berilishi uchun attestatsiyadan oʻtish talab qilinmaydi. 45. Talabgor boshqa davlat organi yoki tashkilotiga oʻtgan taqdirda agar uning attestatsiyadan oʻtganlik toʻgʻrisidagi guvohnomasi amal qilish muddati tugamagan boʻlsa, u qayta attestatsiyadan oʻtmasdan faoliyatini davom ettirishi mumkin. 46. Talabgorning faoliyat samaradorligini baholash Oʻzbekiston Respublikasi Prezidentining 2022-yil 14-iyundagi PF-154-son “Davlat organlari va tashkilotlari faoliyatining ochiqlik darajasini oshirish va baholash tizimini joriy etish chora-tadbirlari toʻgʻrisida”gi Farmoniga asosan amalga oshiriladi. 47. Mazkur Nizom talablari buzilishida aybdor boʻlgan shaxslar qonunchilik hujjatlariga muvofiq javob beradi. 1. Oʻzbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi direktorining 2019-yil 26-avgustdagi 324-son “Davlat organlari va tashkilotlari axborot xizmati rahbarini lavozimga tayinlashni Oʻzbekiston Respublikasi Prezidenti Administratsiyasi huzuridagi axborot va ommaviy kommunikatsiyalar agentligi yoki uning hududiy boshqarmalari bilan kelishish, ularni attestatsiyadan oʻtkazish hamda ish samaradorligini baholash tartibi toʻgʻrisidagi nizomni tasdiqlash haqida”gi buyrugʻi (roʻyxati raqami 3187, 2019-yil 3-oktabr) (Qonun hujjatlari maʼlumotlari milliy bazasi, 03.10.2019-y., 10/19/3187/3846-son). 2. Oʻzbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi direktorining 2019-yil 17-dekabrdagi 445-son “Davlat organlari va tashkilotlari axborot xizmati rahbarini lavozimga tayinlashni Oʻzbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi yoki uning hududiy boshqarmalari bilan kelishish, ularni attestatsiyadan oʻtkazish hamda ish samaradorligini baholash tartibi toʻgʻrisidagi nizomning 1-bandiga oʻzgartirish kiritish haqida”gi buyrugʻi (roʻyxati raqami 3187-1, 2020-yil 16-yanvar) (Qonun hujjatlari maʼlumotlari milliy bazasi, 16.01.2020-y., 10/20/3187-1/0057-son). 3. Oʻzbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi direktorining 2025-yil 14-yanvardagi 252-son “Davlat organlari va tashkilotlari axborot xizmati rahbarini lavozimga tayinlashni Oʻzbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi yoki uning hududiy boshqarmalari bilan kelishish, ularni attestatsiyadan oʻtkazish hamda ish samaradorligini baholash tartibi toʻgʻrisidagi nizomga qoʻshimcha va oʻzgartirishlar kiritish toʻgʻrisida”gi buyrugʻi (roʻyxati raqami 3187-2, 2025-yil 6-fevral) (Qonunchilik maʼlumotlari milliy bazasi, 07.02.2025-y., 10/25/3187-2/0110-son).